Pročko, Jozef, poslanec NR SR (2024-06-11):
Ďakujem pánovi poslancovi Viskupičovi, že si to vybaví inokedy, ďakujem. No a milé kolegyne, milí kolegovia, pani prezidentka vrátila zákon, ktorý je z dielne strany, ktorá nám vymieňa nielen v kultúre, ale na celom Slovensku odborníkov za sesternice, bratrancov, za kamarátov, za súdruhov. Tento zákon jasne hovorí, že môžete odvolať človeka bez udania dôvodu. Môžete odvolať človeka bez udania dôvodu. Jednoducho vládna koalícia robí niečo, čo ani Mečiar nerobil. Vládna koalícia dosadzuje a bude dosadzovať na miesta odborníkov okresných predsedov strany, sesternice, bratrancov. Ja som hlboko presvedčený, že to schvália, že si to opäť nastavia spôsobom, akým chcú, ale toto moje vystúpenie je pre vás, Slováci, ktorí, aj vy, ktorí podporujete vládnu koalíciu, ja neverím, že chcete mať na významných pozíciách ľudí, ktorí sa vôbec nerozumejú, ale vôbec nerozumejú odboru, do ktorého ich vládni koaliční šéfovia dosadzujú. Dostali sme sa na Slovensku do čias, kedy nerozhoduje odbornosť, ale táto vláda chaosu, táto vláda korupcie a klientelizmu nám ide robiť zo Slovenska jedno veľké, veľké smetisko, na ktorom budú vládnuť kohúti, ktorí majú len svoje hrebienky, ale odbornosť nemajú žiadnu. Kam sme sa to Slováci dostali?! Taraba odvoláva 50 odborníkov a idú tam dosadzovať ľudí, ktorí s odbornosťou nemajú nič spoločné. Valcujú nám Slovensko. Odporný čin, ktorý spáchal človek Robertovi Ficovi, je naozaj odporný. Naozaj je to odporné a odsudzuje to každý jeden normálny človek. Ale keď ste videli, čo ten človek povedal, že nesúhlasí s vládou tejto republiky, ja si myslím, že by vláda tejto republiky mala trošku aj porozmýšľať o tom, či Slovákom dáva naozaj to, čo Slováci chcú. To, čo Slováci po ´89. roku získali. Získali sme slobodu! Získali sme možnosť rozhodovať o sebe! Získali sme možnosť chodiť, kde chceme! Získali sme možnosť, že sa na školy budú doch... na školy a do funkcií budú dosadzovať ľudia, ktorí majú naozaj trošku chochmesa, ktorí sú šikovní! Čo idú urobiť? Aj v tomto zákone? Valcujete Slovensko, valcujete Slovensko a potom ste... (Rečník sa obrátil na predsedajúceho: „Môžete ho upozorniť, prosím vás, aby mi neskákal do reči?“ ) Nemôžte, že? Nemôžte. Valcujú Slovensko. A predstavte si, že by niekto z vás vykríkol, jak ho bude hneď upozorňovať. Keď chcete, tak sa prihláste. Prihláste sa! Rozprávate to inej politickej kultúre, tak sa prihláste a neziapte tu! Rozprávate o tom, prihláste sa! Prihláste sa do rozpravy! Nevykrikujte! Chcete novú politickú kultúru zavádzať, nie?! To rozprávate všade! Ziapete tu! Toto je tá nová politická kultúra ich. Ja som sa naozaj domnieval, že to, čo stalo po tom, po tom incidente, že naozaj, že si vstúpia do toho svedomia a to, čo rozprávajú, budú aj, aj realizovať, že sa tu bude diať niečo nové. Naozaj aj priznám sa, že aj mne niekedy naozaj tie emócie prebijú tú, tú takú pokojnú, ale čo mám? Mám byť pokojný, keď vidím, čo tu robíte so Slovenskom? Mám tichučko povedať: ale veď dobre, veď tak ako nejako bude, veď, veď nám, veď nám možno, možno nám bude lepšie, keď, keď budú na tých funkciách ľudia, ktorí budú spokojní, a bude aj tá vláda spokojná, bude aj ten Robert Fico spokojný, všetci budú spokojní, tak to tak bude, Andrej Danko bude spokojný. My tu nemáme skoro dva mesiace, vyše dvoch mesiacov predsedu Národnej rady. Myslíte, že im to vadí? Nie. Pretože to je to, mocenský boj a fleky, ktoré si medzi sebou vymieňajú. Im nejde o Slovensko, im nejde o to, aby Slováci sa mali dobre, dobre sa musia mať najprv príbuzní, sesternice, bratranci, no ale ešte aj predtým tí, ktorí nám vládnu. Ja veľmi, ja veľmi naozaj so smútkom sledujem situáciu po tom, čo sa stalo, a počúvam, ako iný názor, my rešpektujeme iný názor a potom vám tu vrieska, potom tu vrieska. Veď sa prihláste do, do rozpravy, rešpektujeme iný názor. Viete, čo rešpektujú? Kšefty, kšefty a kšefty, lebo aj tento zákon je o kšeftoch. Tento zákon nie je o tom, že ideme pomôcť múzeám, galériám. Musíme to všetko zvalcovať a všetko od prvej chvíle tu valcujú. Dupú po Slovákoch, dupú po, po národe. Beriete nám slobodu. A vy si myslíte, že národ vám, že národ vám to bude tolerovať? Viete, idú obmedziť, všetko idú obmedziť, žiadne zhromažďovania, vy ste zodpovední za všetko, na tých mítingoch sa všetko udialo. Ja si pamätám mítingy, pamätám si, keď rúška dole, a čo sa tam dialo. Ale keď teda chcú novú politickú kultúru, tak nová politická kultúra by mala byť, že by sa mali robiť výberové konania, že by sa mali na, na dôležité funkcie obsadzovať naozaj odborníkmi. Príklad, ktorý aj dnes je v médiách. Taraba, ktorý odvolal 50, päťdesiat odborníkov a dosadzuje si tam pytliakov a ďalších. Valcujete Slovensko, beriete Slovákom slobodu. Beriete Slovákom slobodu. Ja chcem poprosiť všetkých normálne slušných ľudí, všetkých Slovákov, ktorí budú sledovať aj ďalej Národnú radu, pozorne počúvajte a pozorne sa pozerajte, čo sa tu deje a čo sa tu bude diať, aké zákony vám budú predkladať a ako vám, vám, Slováci, berú slobodu a budú ju brať. Ďakujem pekne.